Мишкӓнсола

Мишкӓн сола () ― Когоӓнгӹрӹн (перви Пекоза маналтын) вургымла сирӹштӹжӹ вӓрлӓнӓ. Усола гӹц 3 уштыш. Сола лишнӹ техень карем дон нырвлӓ улы: Тум карем, Йӓктӹ карем, Алдай карем, Ахматай ныр, Тарас карем, Тарас неркӓ, Трантыр нер. Сола лӹм тӹдӹлӓн тӹнгӓлтӹшӹм пиштӹшӹ мары лӹм «Мишка» дӓ «сола» шамаквлӓ гӹц лин. 

 Истори 
Мишкӓн гишӓн пӹтӓришӹ гӓнӓ 1859-шӹ ин сирен кодымы ылын. Сола халык первишен мӱлӓндӹ пӓшӓм ӹштен, вольыкым урден, корзинӹм пидӹн. 1889-шӹ ин сола кресӓнь Василий Якимович Филипповын лапкажы ылын. Тӹштӹ чӓй, сыкыр, песок, табак, савыц дӓ эче шукы хӓдӹр выжалалтын. 1898-шӹ ин ик мардеж вӓкш,1913-шы ин 3 вӓкш ылын. 1931-шӹ ин Мишкӓнӹштӹ «Красное поле» лӹмӓн колхозым ӹштенӹт. Тӹндӹн пӹтӓришӹ вуйлатышыжы Яков Михайлов ылын. Ти сола гӹц Кого Вырсышты 33 эдем кредӓлӹн, нӹнӹ логӹц 17 эдемжӹ колен, 16 салтак токышты пӧртӹлӹнӹт. 1948-шӹ ин солашты радио, 1952-шы ин телефон пӓшӓлӓш тӹнгӓлӹнӹт, 1962-шы ин пӹтӓришӹ телевизорвлӓ лӓктӹнӹт. Варарак вӹд пычым шыпшмы. 

 Ӹлӹзӹ шот 
1859-шӹ и — 20 кудывичӹ (62 пӱэргӹ, 57 ӹдӹрӓмӓш);

1889-шӹ и — 28 кудывичӹ; 

1890-шы и — 26 кудывичӹ;

1897-шӹ и — 24 кудывичӹ (58 пӱэргӹ, 72 ӹдӹрӓмӓш);

1915-шӹ и — 26 кудывичӹ, 119 эдем; 

1919-шӹ и — 42 кудывичӹ, 131 эдем; 

1925-шӹ и — 141 эдем; 

1929-шӹ и — 28 кудывичӹ, 145 эдем (73 пӱэргӹ, 72 ӹдӹрӓмӓш); 

2001-шӹ и — 29 кудывичӹ, 72 эдем (30 пӱэргӹ, 42 ӹдӹрӓмӓш).

Категори:Солавлӓ
Категори:Мары Эл солавлӓ
Категори:Кырык мары солавлӓ
Категори:Ӹлемвлӓ